C 283/72
HR
Službeni list Europske unije
11.8.2023.
utorak, 14. veljače 2023.
3. pozdravlja visoku razinu sudjelovanja dionika tijekom cijelog pregovaračkog procesa; naglašava da faze provedbe i praćenja zahtijevaju istinsko savjetovanje i sudjelovanje više dionika, među ostalim smisleno sudjelovanje civilnog društva, predstavnika poduzeća, organizacija radnika te lokalnih i autohtonih zajednica u donošenju odluka kako bi se zajamčilo poštovanje prava posjeda zemljišta i načela dobrovoljnog, prethodnog i informiranog pristanka; podsjeća da je potrebno povećati transparentnost te osigurati djelotvorno objavljivanje informacija i pravodobnu dostupnost dokumenata lokalnom i autohtonom stanovništvu;
4. poziva Komisiju i Delegaciju EU-a u Gvajani da u okviru sadašnjih i budućih instrumenata razvojne suradnje pruže dostatnu potporu za izgradnju kapaciteta te logističku i tehničku potporu kako bi se Gvajani omogućilo da ispuni preuzete obveze iz dobrovoljnog partnerskog sporazuma;
5. pozdravlja nedavno donošenje zajedničkog provedbenog okvira i poziva vladu Gvajane da primijeni konkretan, vremenski ograničen i mjerljiv pristup;
6. naglašava važnost razvoja partnerstava i mehanizama suradnje za zajedničko rješavanje svih aspekata upravljanja šumama, uključujući u pogledu razmjene informacija;
7. pozdravlja dosadašnje napore Gvajane u postizanju napretka prema većoj transparentnosti i raduje se daljnjoj pozitivnoj suradnji u borbi protiv nezakonite sječe; naglašava da loše upravljanje i korupcija u sektoru šumarstva ubrzavaju nezakonitu sječu i uništavanje šuma; uviđa predanost Gvajane i političku volju za dobro gospodarenje šumama; naglašava da uspjeh dobrovoljnog partnerskog sporazuma u području FLEGT-a ovisi i o suzbijanju prijevara i korupcije u cijelom lancu opskrbe drvnom sirovinom; apelira na vladu Gvajane da unaprijedi prikupljanje podataka kako bi se poboljšala provedba sustava sljedivosti te da i dalje ustraje u zaustavljanju raširene korupcije i poduzme korake protiv drugih čimbenika koji potiču nezakonitu sječu i krčenje šuma, s posebnim naglaskom na carinska i druga tijela koja će imati središnju ulogu u provedbi i izvršavanju dobrovoljnog partnerskog sporazuma; naglašava da je potrebno okončati nekažnjavanje u sektoru šumarstva zaštitom boraca za ljudska prava u području okoliša i zviždača te osiguravanjem učinkovitih pravnih lijekova za kršenja ljudskih prava; u tom kontekstu pozdravlja to što je Gvajana ratificirala Sporazum iz Escazúa i naglašava da je potrebno zajamčiti potpuno priznavanje prava posjeda zemljišta lokalnih zajednica i autohtonih naroda, posebno amerindijanskih zajednica, među ostalim u kontekstu rudarstva;
8. pozdravlja činjenicu da je proces pregovora o dobrovoljnom partnerskom sporazumu omogućio relevantnim sektorima da utvrde zajedničke ciljeve i prioritete radi suradnje u smjeru održivog gospodarenja šumama i trgovinske suradnje, kao i ponudio priliku zajednicama za participativno gospodarenje šumama na lokalnoj, regionalnoj, pa čak i nacionalnoj ili saveznoj razini;
9.
ističe da se dobrovoljnim partnerskim sporazumom stvara odlična prilika za poticanje otvaranja radnih mjesta u šumarskom sektoru; naglašava da bi prakse gospodarenja šumama i trgovina zakonito proizvedenom drvnom sirovinom trebali biti društveno i gospodarski održivi kako bi se zajamčilo da izravno ili neizravno uključeni ljudi mogu imati koristi od trgovine;
10. poziva na uvođenje rodne analize u sve aktivnosti i projekte povezane s provedbom dobrovoljnog partnerskog sporazuma; poziva na kvantitativnu i kvalitativnu analizu posjeda zemljišta, vlasništva nad imovinom i financijske uključenosti u sektore na koje utječe trgovina raščlanjenu prema spolu; poziva Komisiju da podupre te napore tehničkim i ljudskim resursima;
11.
traži od Komisije da redovito izvješćuje Parlament o provedbi sporazuma, među ostalim o radu Zajedničkog odbora za praćenje i preispitivanje, kako bi se omogućila informirana odluka nakon što se predloži delegirani akt kojim se odobrava prihvaćanje dozvola FLEGT; stoga naglašava da bi trebalo promicati nove dobrovoljne partnerske sporazume s dodatnim partnerima; poziva Komisiju da provede iscrpnu procjenu učinka Dobrovoljnog partnerskog sporazuma i buduće uredbe o krčenju šuma na radnike i male proizvođače u šumarskom sektoru i drugim povezanim sektorima na koje će utjecati povećane kontrole i provjere sječe;
12. naglašava da treba uzeti u obzir regionalnu dimenziju nezakonite sječe i prijevoza, prerade i trgovine nezakonitom drvnom sirovinom u cijelom lancu opskrbe; poziva na to da se to uključi u postupak evaluacije Dobrovoljnog partnerskog sporazuma;